Csehországba is szabadon utazhatnak a beoltott magyarok
Az oltási igazolványokat a két ország kölcsönösen elismeri, így a megállapodás mindenkire nézve érvényes, függetlenül a beadott oltóanyag fajtájától.
Csehországgal is létrejött a megállapodás, így holnaptól immár mindenfajta karantén-, vagy tesztelési kötelezettség nélkül utazhatnak a beoltott magyarok és csehek a két ország között – jelentette be a külgazdasági és külügyminiszter a közösségi oldalán pénteken hajnalban, írja az MTI.

Szijjártó Péter kiemelte: az oltási igazolványokat a két ország kölcsönösen elismeri, így a megállapodás mindenkire nézve érvényes, függetlenül a beadott oltóanyag fajtájától.

„Sokat tárgyaltunk az elmúlt pár napban cseh barátainkkal, hogy lehetővé tegyük a már beoltott polgáraink számára a szabad utazást az országaink között” – írta a miniszter.

Hozzátette, hogy Csehország és Magyarország között évente több százezer turista fordul meg, mostantól pedig újra megnyílik a lehetőség a kölcsönös prágai, budapesti, brünni városnézésekre, a fürdővárosok meglátogatására, a balatoni, hévízi pihenésekre. Szijjártó Péter közölte azt is, hogy további országokkal is tárgyalnak: „ma Lengyelországban, Lódzban” –, és amint létrejön a következő megállapodás, azonnal tájékoztatást adnak róla.

Fotó: Pexels

Kapcsolódó

-   Nyáron indulhat újra a turizmus
-   Olaszországba május közepétől térhetnek vissza a turisták
Csehország nyitás koronavírus